## Pravilnik o uvjetima za obavljanje ispitivanja stabilnih sustava za dojavu i gašenje požara

### NN 67/1996 (7.8.1996.), Pravilnik o uvjetima za obavljanje ispitivanja stabilnih sustava za dojavu i gašenje požara

# **MINISTARSTVO UNUTARNJIH POSLOVA**

Na temelju članka 20. stavka 4. Zakona o zaštiti od požara ("Narodne
novine" br. 58/93.), ministar unutarnjih poslova donosi

## **PRAVILNIK**

### **O UVJETIMA ZA OBAVLJANJE ISPITIVANJA STABILNIH SUSTAVA ZA DOJAVU I GAŠENJE POŽARA**

I. OSNOVNE ODREDBE

Članak 1.

Ovim Pravilnikom propisuju se tehnički, kadrovski i materijalni uvjeti
koje moraju ispunjavati pravne osobe koje obavljaju poslove provjere ispravnosti
izvedenih stabilnih sustava za dojavu i gašenje požara, sustava za dojavu
prisutnosti zapaljivih plinova i para te zaštitnih uređaja i instalacija
za sprečavanje širenja požara i nastajanje eksplozija (u daljnjem štivu:
sustavi), kao i opseg provjere tih sustava.

Članak 2.

Elementi i sredstva sustava moraju posjedovati važeći certifikat sukladno
propisima o normizaciji ili uvjerenje o ispravnosti i podobnosti za namijenjenu
svrhu izdato po ovlaštenoj pravnoj osobi sukladno odredbama Pravilnika
o uvjetima za ispitivanje uvezenih uređaja za gašenje požara ("Narodne
novine" br. 75/94.) ako posebnim propisom nije drugačije određeno.

II. POJMOVI I ODREĐENJA

Članak 3.

U ovom Pravilniku pojedini pojmovi imaju sljedeća određenja:

*- sustav za dojavu požara* je skup elemenata, funkcionalno povezanih
i neprenosivih (automatski i ručni javljači požara, centrala za dojavu
požara, uređaji za signalizaciju požara, uređaji za napajanje i dr.) koji
se rabe za otkrivanje i dojavu požara u unaprijed odabranom prostoru;

*- sustav za gašenje požara* je skup elemenata, funkcionalno povezanih
i neprenosivih (sustavi za gašenje vodom, ugljičnim dioksidom, prahom,
halonom, pjenom i dr.) koji se rabe za gašenje požara. Mogu djelovati samostalno
ili zajedno sa sustavom za dojavu požara te zaštitnim uređajima i instalacijom
za sprečavanje širenja požara i nastajanje eksplozija;

*- sustav za dojavu prisutnosti zapaljivih plinova i para* je skup
elemenata, funkcionalno povezanih i neprenosivih (mjerna glava, centrala,
uređaji signalizacije, napajanje i dr.) koji se rabe za otkrivanje i dojavu
prisutnosti zapaljivih plinova i para u unaprijed odabranom prostoru. Mogu
djelovati samostalno ili zajedno sa uređajima i instalacijom za sprečavanje
istjecanja opasnih koncentracija zapaljivih plinova i para;

*- uređaji i instalacije za sprečavanje širenja požara i nastajanje
eksplozija* je skup elemenata, funkcionalno povezanih i neprenosivih
(protupožarne zaklopke, protupožarna vrata sa uređajem za automatsko zatvaranje,
uređaji za odvođenje dima, topline i pritiska nastalih u požaru i dr.)
koji se rabe za sprečavanje nastajanja i širenja požara i eksplozija. Mogu
djelovati samostalno ili zajedno sa sustavom za dojavu i/ili gašenje požara;

*- elementi sustava* su pojedinačni dijelovi sustava za dojavu
i gašenje požara, dojavu prisutnosti zapaljivih plinova i para te uređaja
i instalacija za sprečavanje širenja požara i nastajanja eksplozija koji
omogućuju njihovo funkcionalno djelovanje;

*- sredstva sustava* su tvari koje se pojedinačno ili u kombinaciji
primjenjuju na požar poradi njegova gašenja;

*- prvo ispitivanje* je provjera ispravnosti sustava koja se obavlja
prije tehničkog pregleda novoizgrađenog objekta odnosno poslije izvršene
rekonstrukcije sustava;

*- periodično ispitivanje* je provjera ispravnosti sustava koja
se obavlja periodično, u propisanim vremenskim razmacima poslije prvog
ispitivanja;

*- odobrena projektna dokumentacija* je projektna dokumentacija
na koju je izdana suglasnost na predviđene mjere zaštite od požara, a sukladno
važećim propisima;

*- usvojena pravila tehničke prakse* su inozemne norme ili propisi
te preporuke proizvođača koji se rabe pri projektiranju, izvođenju i ispitivanju
sustava u nedostatku hrvatskih normi i propisa.

III. PROVJERA ISPRAVNOSTI SUSTAVA

Članak 4.

Ispravnost sustava provjerava se prvim i periodičnim ispitivanjima.

Članak 5.

Prvo ispitivanje sustava smiju obavljati samo pravne osobe koje su ishodile
ovlast Ministarstva unutarnjih poslova (u daljnjem štivu Ministarstvo)
za obavljanje poslova ispitivanja ispravnosti sustava, a koje nisu proizvele
ili ugradile sustav ili njegove elemente, odnosno nisu vlasnici niti korisnici
sustava.

Periodično ispitivanje sustava smiju obavljati samo pravne osobe koje
su ishodile ovlast Ministarstva za obavljanje poslova ispitivanja ispravnosti
sustava.

Iznimno, periodično ispitivanje izvedenog sustava smije obavljati i
pravna osoba koja je vlasnik odnosno korisnik izvedenog sustava ili ga
je proizvela ili ugradila, ako je ishodila ovlast Ministarstva za obavljanje
poslova periodičnog ispitivanja tog istog sustava.

Članak 6.

Pravne osobe koje obavljaju prvo i periodično ispitivanje trećim osobama
moraju biti registrirane za te poslove na temelju ovlasti Ministarstva.

Članak 7.

Ovlast za ispitivanje iz članka 5. stavka 1. i 2. ovog Pravilnika daje
se za obavljanje poslova provjere ispravnosti stabilnih sustava za dojavu
i gašenje požara (uključujući i zaštitne uređaje i instalacije za sprečavanje
nastajanja i širenja požara i eksplozija) i/ili stabilnih sustava za dojavu
prisutnosti zapaljivih plinova i para, pravnim osobama koje ispunjavaju
uvjete propisane ovim Pravilnikom.

Ovlast za ispitivanje iz članka 5. stavka 3. ovog Pravilnika daje se
za obavljanje poslova provjere ispravnosti samo određenog izvedenog sustava,
pravnoj osobi koja ispunjava uvjete propisane ovim Pravilnikom, a vlasnik
je odnosno korisnik tog sustava ili ga je proizvela ili ugradila.

Zahtjev za izdavanje ovlasti za obavljanje poslova ispitivanja ispravnosti
sustava podnosi se Ministarstvu.

Uz zahtjev iz stavka 3. ovog članka prilažu se:

- popis imena i prezimena djelatnika koji obavljaju poslove za koje
se izdaje ovlast te isprave kojima se dokazuju smjer i stupanj njihova
obrazovanja;

- isprave kojima se dokazuje stalni radni odnos sa osobama koje obavljaju
poslove za koje se izdaje ovlast;

- isprave o položenom stručnom ispitu iz članka 20. Zakona o zaštiti
od požara, a po Pravilniku o programu i načinu polaganja stručnog ispita
za obavljanje poslova ispitivanja sustava za dojavu i gašenje požara ("Narodne
novine" br. 35/94.) za djelatnike koji obavljaju poslove za koje se izdaje
ovlast;

- popis opreme potrebne za obavljanje poslova za koje se izdaje ovlast,
prema članku 10. ovog Pravilnika, sa navedenim inventarskim brojevima.

Članak 8.

Pravna osoba dužna je o svakoj promjeni uvjeta na temelju kojih je ishodila
ovlast izvijestiti Ministarstvo koje je tu ovlast izdalo u roku od 15 dana
po promjeni.

Zahtjev za izdavanje ovlasti za obavljanje poslova ispitivanja ispravnosti
sustava odbit će se odnosno izdata ovlast poništiti pravnoj osobi koja
ne ispunjava uvjete ili je prestala ispunjavati uvjete propisane ovim Pravilnikom.

Ministarstvo vodi popis pravnih osoba koje su ishodile ovlasti iz stavka
1. ovog članka.

Članak 9.

Provjera ispravnosti obavlja se na sljedećim izvedenim sustavima:

- sustavu za dojavu požara;

- sustavu za gašenje požara ugljičnim dioksidom;

- sustavu za gašenje požara halonom;

- sustavu za gašenje požara pjenom;

- sustavu za gašenje požara vodom;

- sustavu za gašenje požara prahom;

- sustavu za dojavu prisutnosti zapaljivih plinova i para;

- hidrantskoj mreži;

- zaštitnim uređajima i instalacijama za sprečavanje nastajanja i širenja
požara i eksplozija.

IV. POSEBNI TEHNIČKI UVJETI

Članak 10.

Oprema potrebna za obavljanje provjere ispravnosti izvedenih sustava
iz članka 9. ovog Pravilnika je:

- uređaji za aktiviranje svih vrsta javljača požara (dimnih, termičkih,
plamenih i dr.) sa baždarenom izlaznom karakteristikom;

- univerzalni mjerni električni instrument;

- uređaj za mjerenje električnog otpora izolacije;

- uređaj za mjerenje kapaciteta akumulatorske baterije;

- sredstvo veze (2 kom.);

- zaporni sat;

- mjerna traka (25-50 m);

- pomična mjerka;

- zvukomjer (0-120 dB);

- termometar (-20.... +600C);

- higrometar;

- mjerač brzine strujanja zraka (do 20 m/s);

- manometri odgovarajućih mjernih područja najmanjeg promjera od 100
mm i klase točnosti 1.6 ili manje;

- čelični trometar;

- uređaj za određivanje nagiba cjevovoda;

- različiti priključci i slavine za ugradnju manometara na cjevovod;

- ključevi za vatrogasne spojke;

- komplet za određivanje protoka vode;

- komplet standardnog alata;

- refraktometar po Abbe-u (područje refrakcije 1.3330-1.3723);

- posude za uzimanje uzoraka pjene;

- kosine za hvatanje uzoraka pjene (dva tipa po jedan komad);

- stalak za držanje uzoraka pjene;

- vage propisane točnosti;

- kompresor za pretlak min. 150 kPa;

- pumpa pretlaka min. 10 MPa;

- boce s ispitnim plinovima (s certifikatom) metanom, propanom, butanom
i vodikom u koncentracijama od 20% i 40% DGE;

- reduktor pritiska ispitnog plina;

- adapter za mjernu glavu sa pripadajućim cijevima i

- druga oprema koja je neophodna za utvrđivanje ispravnosti sustava.

Stavak 1. ovog članka odgovarajuće se primjenjuje i na opremu potrebnu
za obavljanje provjere ispravnosti pojedinačnih izvedenih sustava prema
članku 5. stavku 3. ovog Pravilnika.

Članak 11.

Sva oprema potrebna za obavljanje poslova za koje se izdaje ovlast iz
članka 5. ovog Pravilnika, a prema popisu iz članka 10. ovog Pravilnika,
mora biti obilježena pripadajućim inventarskim brojem i o njoj se mora
voditi upisnik (inventarske knjižice/listovi).

Članak 12.

Oprema za provjeru ispravnosti izvedenih sustava koja podliježe odredbama
propisa o zadovoljavanju metroloških uvjeta, mora imati odgovarajuću ispravu
kojom se dokazuje da je periodički pregledavana i umjerena.

V. OPSEG ISPITIVANJA IZVEDENIH SUSTAVA

Članak 13.

Provjera ispravnosti izvedenog sustava za dojavu požara, ako posebnim
propisom nije drugačije određeno, sastoji se od:

- pregleda odobrene tehničke (projektne) dokumentacije,

- pregleda izvedenog stanja u odnosu na projektirano,

- pregleda isprava o kakvoći elemenata izvedenog sustava sukladno članku
2. ovog Pravilnika,

- provjera ispravnosti rada automatskih i ručnih javljača požara,

- provjera ispravnosti rada centrale za dojavu požara (prihvat signala,
signalizacija dojave požara i smetnji, prosljeđivanje signala dojave i
smetnji, upravljanje uređajima pridodanih sustava i dr.),

- provjera ispravnosti vodova sustava,

- provjera ispravnosti glavnog i pomoćnog izvora napajanja sustava energijom
uključujući i punjač akumulatorske baterije,

- provjere ispravnosti rada ostalih dijelova sustava i sustava u cjelini,

- provjere ispravnosti rada dijelova sustava za gašenje požara i zaštitnih
uređaja i instalacija za sprečavanje širenja požara i nastajanja eksplozija
koji djeluju u sprezi sa izvedenim sustavom i

- drugih ispitivanja i provjera koji su neophodni za utvrđivanje njegove
ispravnosti.

Članak 14.

Provjera ispravnosti izvedenog sustava za gašenje požara sa CO2 ili
halonom, ako posebnim propisom nije drugačije određeno, sastoji se od:

- pregleda odobrene tehničke (projektne) dokumentacije,

- pregleda izvedenog stanja u odnosu na projektirano,

- pregleda isprava o kakvoći elemenata izvedenog sustava sukladno članku
2. ovog Pravilnika i isprava o tlačnoj probi dijelova sustava za koji su
propisane tlačne probe,

- provjere slijeda otvaranja razvodnih ventila i ventila na bocama,

- provjere ispravnosti rada dijelova sustava za dojavu požara koji djeluju
u sprezi sa izvedenim sustavom,

- provjere ručnog aktiviranja,

- provjere rada alarma,

- mjerenja jačine zvučnog signala,

- provjere mogućnosti blokade aktiviranja i blokade signalizacije,

- mjerenja zateznog vremena,

- provjere signalizacije na dojavnoj centrali,

- provjere indikacije kvara i električnog napajanja,

- provjere ispravnosti rada zaštitnih uređaja i instalacija za sprečavanje
nastajanja i širenja požara i eksplozija koji djeluju u sprezi sa izvedenim
sustavom,

- provjere količine CO2 ili halona,

- mjerenja vremena trajanja ispuštanja medija (kod CO2 sustava),

- simuliranja primjene - ispuštanja medija (kod CO2 sustava),

- ispitivanje savitljive spojne cijevi između spremnika halona i cjevovoda
i

- drugih ispitivanja i provjera koji su neophodni za utvrđivanje njegove
ispravnosti.

Članak 15.

Provjera ispravnosti izvedenog sustava za gašenje požara vodom, ako
posebnim propisom nije drugačije određeno, sastoji se od:

- pregleda odobrene tehničke (projektne) dokumentacije,

- pregleda izvedenog stanja u odnosu na projektirano,

- pregleda isprava o kakvoći elemenata izvedenog sustava sukladno članku
2. ovog Pravilnika i isprava o tlačnoj probi dijelova sustava za koji su
propisane tlačne probe,

- provjere sustava za dobavu vode,

- provjere rada ventilske stanice,

- provjere tlaka i protoka vode na hidraulički najnepovoljnijoj mlaznici,

- provjere rada signalizacije,

- primjene vode na drencher sustavu i

- drugih ispitivanja i provjera koji su neophodni za utvrđivanje njegove
ispravnosti.

Članak 16.

Provjera ispravnosti izvedenog sustava za gašenje požara prahom, ako
posebnim propisom nije drugačije određeno, sastoji se od:

- pregleda odobrene tehničke (projektne) dokumentacije,

- pregleda izvedenog stanja u odnosu na projektirano,

- pregleda isprava o kakvoći elemenata izvedenog sustava sukladno članku
2. ovog Pravilnika i isprava o tlačnoj probi dijelova sustava za koji su
propisane tlačne probe,

- provjere vremena aktiviranja,

- provjere količine praha,

- provjere ispravnosti praha u spremnicima,

- provjere rada dojavnog dijela sustava,

- provjere prohodnosti cjevovoda propuhivanjem,

- provjere količine ili tlaka pogonskog plina i

- drugih ispitivanja i provjera koji su neophodni za utvrđivanje njegove
ispravnosti.

Članak 17.

Provjera ispravnosti izvedenog sustava za gašenje požara pjenom, ako
posebnim propisom nije drugačije određeno, sastoji se od:

- pregleda odobrene tehničke (projektne) dokumentacije,

- pregleda izvedenog stanja u odnosu na projektirano,

- pregleda isprava o kakvoći elemenata izvedenog sustava sukladno članku
2. ovog Pravilnika i isprava o tlačnoj probi dijelova sustava za koji su
propisane tlačne probe,

- provjere tlaka - na kontrolnom ventilu i najudaljenijoj točki sustava
(dinamički),

- provjere koncentracije pjenila u otopini,

- utvrđivanja fizikalnih osobina pjene (ekspanzije, vrijeme raspada),

- provjere količine i kvalitete pjenila,

- utvrđivanja izvedenog nagiba cjevovoda,

- provjere sustava za dobavu vode,

- kontrole oznaka dijelova sustava i uputa za rad i

- drugih ispitivanja i provjera koji su neophodni za utvrđivanje njegove
ispravnosti.

Članak 18.

Provjera ispravnosti izvedene hidrantske mreže, ako posebnim propisom
nije drugačije određeno, sastoji se od:

- pregleda odobrene tehničke (projektne) dokumentacije,

- pregleda izvedenog stanja u odnosu na projektirano,

- pregleda isprava o kakvoći elemenata izvedenog sustava sukladno članku
2. ovog Pravilnika i isprava o tlačnoj probi dijelova sustava za koji su
propisane tlačne probe,

- provjere sustava za dobavu vode,

- mjerenja tlaka i protoka vode na hidraulički najnepovoljnijem mjestu,

- provjere nepropusnosti i prohodnosti cjevovoda (za suhu hidrantsku
mrežu),

- tlačna provjera savitljivih vatrogasnih cijevi u hidrantskom ormariću
i

- drugih ispitivanja i provjera koji su neophodni za utvrđivanje njene
ispravnosti.

Članak 19.

Provjera ispravnosti izvedenog sustava za dojavu prisutnosti zapaljivih
plinova i para, ako posebnim propisom nije drugačije određeno, sastoji
se od:

- pregleda odobrene tehničke (projektne) dokumentacije,

- preglead izvedenog stanja u odnosu na projektirano,

- pregleda isprava o kakvoći elemenata izvedenog sustava sukladno članku
2. ovog Pravilnika,

- provjere ispravnosti rada pojedinih dijelova sustava i sustava u cjelini,

- provjere ispravnosti rada dijelova uređaja i instalacija za sprečavanje
nastajanja opasnih koncentracija zapaljivih plinova i para, a koji djeluju
u sprezi sa izvedenim sustavom i

- drugih ispitivanja i provjera koji su neophodni za utvrđivanje njegove
ispravnosti.

Članak 20.

Provjera ispravnosti zaštitnih uređaja i instalacija za sprečavanje
nastajanja i širenja požara i eksplozija, ako posebnim propisom nije drugačije
određeno, sastoji se od:

- pregleda odobrene tehničke (projektne) dokumentacije,

- pregleda izvedenog stanja u odnosu na projektirano,

- pregleda isprava o kakvoći uređaja i instalacija sukladno članku 2.
ovog Pravilnika,

- provjere ispravnosti rada pojedinih dijelova uređaja i instalacija
te uređaja i instalacija u cjelini,

- provjere ispravnosti rada dijelova sustava za dojavu i gašenje požara
koji djeluju u sprezi sa izvedenim uređajima i instalacijom i

- drugih ispitivanja i provjera koji su neophodni za utvrđivanje njihove
ispravnosti.

Članak 21.

Provjere ispravnosti pojedinih vrsta sustava smiju obavljati samo osobe
koje udovoljavaju odredbama ovog Pravilnika glede stručnog ispita i stupnja
obrazovanja, te su one struke koja je potrebna za ispitivanje tog sustava.

Pomoćne poslove kod provjere ispravnosti smiju obavljati osobe sa položenim
stručnim ispitom iz članka 27. ovog Pravilnika.

Provjere ispravnosti obavljaju se sukladno propisima i normama koji
uređuju područje predmeta provjere i usvojenim pravilima tehničke prakse.

Članak 22.

O obavljenom ispitivanju izvedenog sustava sastavlja se zapisnik o ispitivanju.

Zapisnik iz stavka 1. ovog članka mora sadržavati:

- naziv pravne osobe koja je obavila ispitivanje,

- broj ovlasti Ministarstva unutarnjih poslova za obavljanje te vrste
ispitivanja,

- ime, prezime i stupanj obrazovanja djelatnika koji su obavili ispitivanje,

- datum obavljenog ispitivanja,

- podatke o uporabljenim mjernim instrumentima,

- propise po kojima je ispitivanje obavljeno,

- broj projekta,

- naziv izvedenog sustava koji je ispitan,

- opis i rezultate ispitivanja,

- ocjenu ispravnosti izvedenog (ispitanog) sustava,

- ostalo (zapažanja, napomene i sl.),

- potpis osoba koje su obavile ispitivanje,

- potpis odgovorne osobe vlasnika ili korisnika ispitanog sustava,

- ovjeru zapisnika pečatom i potpisom odgovorne osobe u pravnoj osobi
koja je obavila ispitivanje.

Zapisnik iz stavka 1. ovog članka mora biti izrađen sukladno Zakonu
o općem upravnom postupku.

Zapisnik iz stavka 1. ovog članka koji sadrži nezadovoljavajuću ocjenu
ispravnosti izvedenog sustava pravna osoba koja je obavila ispitivanje
dužna je dostaviti nadležnoj inspekciji zaštite od požara Policijske uprave
u roku od 15 dana po ispitivanju.

Članak 23.

Pravna osoba koja je obavila ispitivanje te vlasnik odnosno korisnik
izvedenog sustava dužni su pohraniti i čuvati zapisnike o periodičkom ispitivanju
najmanje 5 godina po njihovom izdavanju.

Vlasnik odnosno korisnik izvedenog sustava dužan je trajno pohraniti
i čuvati zapisnik o prvom ispitivanju.

VI. KADROVI POTREBNI ZA OBAVLJANJE ISPITIVANJA SUSTAVA

Članak 24.

Pravna osoba koja obavlja poslove iz članka 5. stavka 1. i 2. ovog Pravilnika
dužna je imati u stalnom radnom odnosu najmanje djelatnike sljedećih struka
i stupnja obrazovanja, od kojih najmanje dvije moraju biti VII stupnja
obrazovanja;

- 1 djelatnik elektrotehničke struke, VII/1 ili VI stupnja obrazovanja,

- 1 djelatnik strojarske struke, VII/1 ili VI stupnja obrazovanja,

- 1 djelatnik kemijske struke, VII/1 ili VI stupnja obrazovanja,

- 1 djelatnik tehničke struke najmanje IV stupnja obrazovanja,

Zamjena djelatniku VI stupnja obrazovanja kemijske struke može biti
djelatnik VI stupnja obrazovanja zaštite od požara.

Članak 25.

Pravna osoba koja obavlja poslove iz članka 5. stavka 1. i 2. ovog Pravilnika
samo na stabilnim sustavima za dojavu prisutnosti zapaljivih plinova i
para dužna je imati u stalnom radnom odnosu najmanje jednog djelatnika
sljedeće struke i stupnja obrazovanja:

- elektrotehničke struke, VII/1 ili VI stupnja obrazovanja ili

- strojarske struke, VII/1 ili VI stupnja obrazovanja.

Članak 26.

Pravna osoba koja obavlja poslove iz članka 5. stavka 3. dužna je imati
u stalnom radnom odnosu najmanje jednog djelatnika VII/1 ili VI stupnja
obrazovanja one struke koja je potrebna za ispitivanje sustava navedenog
u ovlasti, te jednog djelatnika tehničke struke najmanje IV stupnja obrazovanja

Članak 27.

Djelatnici iz članka 24. - 26. moraju imati položen stručni ispit sukladno
Pravilniku o programu i načinu polaganja stručnog ispita za obavljanje
poslova ispitivanja sustava za dojavu i gašenje požara ("Narodne novine"
br. 35/94. i 55/94.).

VII. KAZNENE ODREDBE

Članak 28.

Novčanom kaznom u iznosu od 10.000 do 15.000 kuna kaznit će se za prekršaj
pravna osoba:

1. ako obavi ispitivanje iz ovog Pravilnika za koje nema ovlast (članak
5.),

2. ako u propisanom roku ne izvijesti nadležno tijelo o promjeni uvjeta
na temelju kojih je ishodila ovlast (članak 8. stavak 3.),

3. ako pri ispitivanju rabi opremu koja nije periodički pregledana i
umjerena (članak 12.),

4. ako ispitivanje obavi osoba koja nije odgovarajuće struke (članak
21. stavak 1.),

5. ako ne sačini zapisnik sukladno odredbama Pravilnika i Zakona o općem
upravnom postupku (članak 22.),

6. ako zapisnik nije izrađen sukladno Zakonu o općem upravnom postupku
(članak 22. stavak 3.)

7. ako u propisanom roku ne dostavi nadležnoj inspekciji zaštite od
požara Ministarstva unutarnjih poslova Zapisnik koji sadrži nezadovoljavajuću
ocjenu ispravnosti izvedenog sustava (članak 22. stavak 4.),

8. ako ne pohrani zapisnik o ispitivanju (članak 23.)

9. ako ispitivanje iz članka 5. ovog Pravilnika obavi djelatnik koji
nije u radnom odnosu u pravnoj osobi koja je obavila ispitivanje (članak
24., 25. i 26.),

10. ako ispitivanje iz članka 5. ovog Pravilnika obavi djelatnik koji
nema položen stručni ispit za ispitivanje stabilnih sustava za dojavu i
gašenje požara (članak 27.)

Za prekršaje iz stavka 1. ovog članka kaznit će se novčanom kaznom u
iznosu od 4.000 do 5.000 kuna i odgovorna osoba u pravnoj osobi.

VIII. PRIJELAZNE I ZAVRŠNE ODREDBE

Članak 29.

Stupanjem na snagu ovog Pravilnika prestaje važiti Pravilnik o uvjetima
za ispitivanje funkcionalnosti opreme i sustava za dojavu i gašenje požara
("Narodne novine" br. 35/94. i 55/94.).

Članak 30.

Odredbe članka 2. ovog Pravilnika ne odnose se na uvezene elemente i
sredstva izvedenog sustava stavljene u promet prije stupanja na snagu Zakona
o zaštiti od požara ("Narodne novine", broj 58/93).

Odredbe članka 2. ovog Pravilnika ne odnose se na elemente i sredstva
proizvedene u Republici Hrvatskoj, a stavljene u promet prije stupanja
na snagu ovog Pravilnika.

Članak 31.

Ovaj Pravilnik stupa na snagu osmog dana od dana objave u "Narodnim
novinama".

Broj: 511-01-90-5175/1996

Zagreb, 24. srpnja 1996.

Ministar unutarnjih poslova

**Ivan Jarnjak,** v. r.

Pravilnik, NN 67/1996-1289